DECIZIA 2007/238/PESC A CONSILIULUI
din 19 aprilie 2007
de numire a reprezentantului special al Uniunii Europene pentru Sudan
CONSILIUL UNIUNII EUROPENE,
având în vedere Tratatul privind Uniunea Europeană, în special articolul 18 alineatul (5), coroborat cu articolul 23 alineatul (2),
întrucât:
(1)
La 18 iulie 2005, Consiliul a adoptat Acțiunea comună 2005/556/PESC (1) de numire a domnului Pekka HAAVISTO în calitate de reprezentant special al Uniunii Europene (RSUE) pentru Sudan.
(2)
La 5 iulie 2006, Consiliul a adoptat Acțiunea comună 2006/468/PESC (2) de reînnoire și revizuire a mandatului RSUE pentru Sudan.
(3)
La 15 februarie 2007, Consiliul a adoptat Acțiunea comună 2007/108/PESC (3) de prelungire, până la 30 aprilie 2007, a mandatului domnului Pekka HAAVISTO în calitate de RSUE pentru Sudan. De asemenea, Consiliul a convenit că mandatul RSUE pentru Sudan ar trebui să fie, în principiu, prelungit pentru o perioadă de 12 luni.
(4)
Domnul Pekka HAAVISTO l-a informat pe Secretarul General/Înaltul Reprezentant cu privire la intenția sa de demisiona la sfârșitul lunii aprilie 2007; în consecință, ar trebui ca, începând de la 1 mai 2007, să fie numit, pentru perioada rămasă a mandatului, un nou RSUE.
(5)
Secretarul General/Înaltul Reprezentant a recomandat ca domnul Torben BRYLLE să fie numit în calitate de nou RSUE pentru Sudan.
(6)
Articolul 49 alineatul (3) din Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (4) dispune că actele fundamentale trebuie să îmbrace forma unei decizii în conformitate cu articolul 18 alineatul (5) din tratat.
(7)
RSUE își va desfășura mandatul în contextul unei situații care s-ar putea deteriora și care ar putea prejudicia obiectivele politicii externe și de securitate comune, astfel cum sunt stabilite la articolul 11 din tratat,
DECIDE:
Articolul 1
Numirea
Prin prezenta, domnul Torben BRYLLE este numit în calitate de reprezentant special al Uniunii Europene (RSUE) pentru Sudan în perioada 1 mai 2007-29 februarie 2008. Acesta își va exercita atribuțiile în conformitate cu mandatul și cu modalitățile stabilite prin Acțiunea comună 2007/208/PESC.
Articolul 2
Finanțarea
(1) Valoarea de referință estimată pentru acoperirea cheltuielilor aferente mandatului RSUE în perioada 1 mai 2007-29 februarie 2008 este de 1 700 000 EUR.
(2) Gestionarea cheltuielilor face obiectul unui contract între RSUE pentru Sudan și Comisie. Cheltuielile sunt eligibile începând cu 1 mai 2007.
Articolul 3
Analiza
RSUE pentru Sudan prezintă Secretarului General/Înaltului Reprezentant, Consiliului și Comisiei un raport complet privind desfășurarea mandatului său, până la jumătatea lunii noiembrie 2007.
Articolul 4
Intrarea în vigoare
Prezenta decizie intră în vigoare la data adoptării.
Articolul 5
Publicarea
Prezenta decizie se publică în Jurnalul Oficial al Uniunii Europene.
Adoptată la Luxemburg, 19 aprilie 2007.